
Kære forældre til optimistjollesejlere

VELKOMMEN TIL FREDERICIA SEJLKLUB.

DIT BARN HAR VALGT AT LÆRE AT SEJLE.

Hvad betyder det for dit barn ?

Først og fremmest er det naturligvis en dejlig sport, der giver masser af motion og frisk luft.

Men det er også en sport, der lærer dit barn omgang med naturkræfterne – vand og vind – og at bruge disse kræfter og respektere dem.

Gennem undervisning og de praktiske øvelser på vandet lærer dit barn at observere og vurdere forskellige situationer (f.eks. vindforhold, risiko for sammenstød eller kæntring). Dernæst at træffe beslutning om, hvad der kan eller skal gøres for derefter at omsætte beslutningen til handling.

Gennem disse oplevelser styrkes dit barns selvstændighed og troen på sig selv.

På jollepladsen foregår mange aktiviteter, og da ingen kan håndtere sin jolle alene, kommer dit barn i kontakt med de andre børn. Der opstår meget hurtigt mange kammeratskaber og venskaber – og det sociale samvær udvikles.

Hvad betyder det for dig ?

Både glæder og afsavn.

Formålet med undervisningen af dit barn er primært at styrke sejladsen d.v.s. udvikling af evner og færdigheder i beherskelse af optimistjollen under forskellige vejrforhold. Denne lærdom er basisviden for al sejlads – både den tur prægede og den kapsejlads prægede – i alle typer af både, og den kan derfor videreudvikles ved skift til anden bådtype.

I sejlklubben foregår undervisningen med frivillige instruktører. Der skal bruges mange hjælpere for at få et børne- og ungdomsarbejde til at fungere – og her kommer du ind.

Vi ved, at de allerfleste af jer gerne vil gøre et stykke praktisk arbejde i sejlklubben, hvor jeres børn sejler. Vi ved også, at de af jer, som ikke har sejlads erfaring selv, kan stå lidt tøvende overfor arbejdet i klubben. Men ofte drejer det sig om den berømte ”næve i rette tid på rette sted”, og i forbindelse med begyndersejlads er der mange opgaver ved tilrigning, søsætning o.s.v. Senere i dette skrift gennemgår vi i detaljer hvad hjælpen kan bestå i.

Naturligvis kræver det at du ”ofrer” dig (og nogle timer), men du har muligheden for at opleve glæder, som mange forældre vil misunde dig.

Du får lejlighed til at arbejde sammen med børn – ikke alene dit eget, men også andres – i deres fritidsinteresse, at snakke med dem om denne interesse og deres oplevelser og – ikke mindst – at deltage i deres glæde og stolthed over at have klaret ” jobbet” og situationen. Mens børnene er på vandet kan forældrene så slappe lidt af, indtil de kommer ind igen. Samværet med de andre forældre er en dejlig oplevelse. Der snakkes om børnene, hvordan de klarer sig, om deres oplevelser o.s.v. – og det kan meget vel foregå over en kop kaffe i kaffestuen.

Senere i dit barns sejlertilværelse – måske allerede senere på sæsonen – kalder kapsejlads banerne. Det betyder, at børn og joller skal transporteres rundt til de forskellige stævner, og til dette job er der også brug for din hjælp.

Der skal bruges biler til transporten af børn og grej. Der er brug for håndkraft ved læsning, aflæsning og tilrigning – og så skal det hele jo hjem igen. Det kan være svært at afse mange lørdage og søndage til disse stævner, men et fornuftigt samarbejde mellem klub og forældre plejer at give en vis deling af ”arbejdsbyrden”.

Også i det ”fremmede” vil du opleve samværet mellem andre forældre, også dem fra andre klubber. Telte, klapborde, stole, kaffekander, madpakker og måske en hyggeaften hvis vi overnatter o.s.v. er samlingspunkt for forældrene.

Og præmieuddelingen er altid et højdepunkt.

Prøv at forestille dig dit barns glæde og stolthed, når det får udleveret sin første præmie. Stoltheden er stor, og det barn skal have nogen at dele glæden med – hvorfor ikke med dig ?

Derfor – når klubben kalder – så snyd ikke dig selv!

Optimistjollens benævnelser
Når dit barn, begynder at sejle optimistjolle, er der mange nye ting som skal læres. Det kan være svært både for nye forældre og børn at holde styr på alle de nye ord og udtryk på udstyr som der er forbundet med at sejle optimist jolle.

Derfor er de næste sider ment som en hjælp, til bedre at kunne forstå hvad træneren taler om.
Hej Optimist! Kan du finde disse numre på tegningen?

Prøv om du kan huske hvad de med * hedder.

	*
	1. 
	Stævn

	
	2. 
	Fribord

	*
	3. 
	Agterspejl

	
	4. 
	Essing

	
	5. 
	Tofte

	
	6. 
	Forskot

	
	7. 
	Sidetanke

	
	8. 
	Midterspant

	*
	9. 
	Luftsæk (opdrift)

	*
	10. 
	Sværdkiste

	
	11. 
	Inspektionsluge

	*
	12. 
	Sejlnummer

	*
	13. 
	Beslag til mastefod

	*
	14. 
	Hængestropper

	
	15. 
	Beslag til hængestropper

	*
	16. 
	Fangline

	*
	17. 
	Mastesikring

	*
	18. 
	Sværd

	
	19. 
	Snor til sværd

	*
	20. 
	Elastik

	*
	21. 
	Ror

	
	22. 
	Rorbeslag og lås

	*
	23. 
	Rorpind

	*
	24. 
	Rorpindsforlænger

	*
	25. 
	Mast

	*
	26. 
	Bom

	
	27. 
	Bomgaffel

	*
	28. 
	Sejl

	*
	29. 
	Bomudhal

	*
	30. 
	Bomnedhal

	
	31. 
	Hanefod

	
	32. 
	Blok og sjækkel

	*
	33. 
	Skøde

	
	34. 
	Winchblok

	*
	35. 
	Øsekar (øse)

	*
	36. 
	Sprydstage

	*
	37. 
	Sprydhal

	
	38. 
	Sprydbarm

	
	39. 
	Faldbarm

	
	40. 
	Halsbarm

	
	41. 
	Skødebarm

	
	42. 
	Agterlig

	
	43. 
	Toplig

	
	44. 
	Mastelig

	
	45. 
	Bomlig

	
	46. 
	Sejllomme

	
	47. 
	Sejlpind

	
	48. 
	Klassemærke

	
	49. 
	Nationalitetsbogstav + Nr.

	*
	50. 
	Bindsel – Pariserring

	
	51. 
	Hanefodsøje

Optimistjollens benævnelser

Sikkerhed på vandet

Når du har meldt dit barn til optimistsejlads, skal barnet kunne svømme, og dermed være fortrolig med vandet. Det er forældrenes ansvar.

Dansk Sejlunion kræver, at man skal kunne svømme 200 meter – uden hjælpemidler – inden man kan komme på vandet. Dette for at være sikker på, at barnet er nogenlunde fortrolig med det våde element, så der ikke går panik i sejleren første gang jollen kæntrer.

Sejleren får aldrig brug for at svømme de 200 meter på træningsbanen, da det altid gælder om at holde sig til båden, selvom den er kæntret. Den skal jo gerne vendes om tømmes for vand og sejladsen fortsættes.

For at holde sig flydende, skal sejleren altid have en godkendt redningsvest eller sejler vest på.  

Derfor – når en vest skal anskaffes – bør man altid lægge mindst 5- 10 kilo til sejlerens vægt for at få den rette størrelse (størrelserne beregnes efter kilo). Dog må vesten ikke købes til at vokse i – den skal sidde godt tæt på sejleren.

Forældreveste

Ikke kun børnene skal have en rednings/sejler vest på, når de færdes på vandet.

Her i klubben, tager ingen trænere, ledere, forældre eller andre på vandet uden en vest på. Det er et godt eksempel overfor børnene – og selvfølgelig også for egen sikkerhed. 

Det er et lovkrav, at der SKAL være veste til alle ombordværende, men i klubben er det også et krav, at de SKAL være på !

Jollen

Også optimistjollen har opdriftsmiddel, så den kan holde sig flydende.

Disse opdriftsmidler skal sidde foran i hver side af jolle, samt bagest i jollen. De består gerne af aflange, luftfyldte poser, der skal være pustet op.

Check regelmæssigt om dit barns jolles opdriftsmidler er i orden, inden du/I sender vedkommende på vandet.

-           Bare  for  en  sikkerheds  skyld.            -

Sejlertøj til begyndere

Hvad skal man have på, når man skal ud at sejle?

Påklædningen til søs er afhængig af vejr og årstid. Ved sæsonens start i april/maj er vandet koldt, og man skal da være klædt varmt på. Samtidig skal man være klædt på, så man kan bevæge sig rundt i jollen, og sidst men ikke mindst skal tøjet kunne tåle vand og være vandtæt.

Det et meget ubehageligt at sidde og fryse i jollen. Gør man det, er det svært at koncentrere sig om det væsentlige, nemlig at sejle.

Det vigtigste er redningsvesten. Har den en for stor krave, kan sejleren have svært ved at dreje hovedet og se, hvad der foregår omkring jollen. Farligt kan det også være, idet kraven let griber fat i bommen, så man risikerer at kæntre.

Svømmevesten er både behagelig og praktisk at have på. Sikkerhedsmæssigt er den i orden, da en optimist altid er ledsaget af en følgebåd eller andre joller.

Det er vigtigt, at man er klædt på således, at man hverken har det for varmt eller for koldt. Det et altid varmere på land end ude på vandet. Derfor skal man have nok tøj på, når man sejler ud. Bliver det for varmt, kan man altid tage noget af tøjet af.

Der findes meget specialtøj til sejlere. Det er godt, men dyrt. De fleste børn har sikkert noget tøj, som kan bruges. Viser det sig så, at man har lyst til at fortsætte med at sejle, kan man altid ønske sig specielt sejler tøj.

Påklædning i koldt vejr

Varmt undertøj, varm  træningsdragt eller fiberpels, vandtæt regntøj, halstørklæde, hue, varme sokker, gummistøvler, vanter (strikkede fingerhandsker + gummihandsker) og godkendt rednings/svømme vest.

Skiftetøj hvis sejleren bliver våd.

Påklædning i varmt vejr

Undertøj, træningsdragt eller vindtæt overtrækstøj, gummisko eller gummistøvler, solkasket eller solbriller og godkendt rednings/svømme vest.   

Forældrehjælp

Forældrehjælp på land

På jollepladsen kan man altid give en hånd med. Både før sejlads og når sejlerne samlet kommer i land og skal have jollerne op på plads. Foruden at hjælpe sit eget barn er det venligt også at hjælpe en sejler, der måske ikke lige har sin far eller mor ved hånden.

Alle – selv uden den store viden om sejlads – kan hjælpe her.

Før træningssejlads

Man kan hjælpe med tilrigning (klargøring) af optimistjollen:

	Ved at
	følge trænerens / lederens anvisninger med tilrigning af jollen til sejlads. Herunder at hjælpe sejleren med at flytte jollen, hente sejl, ror og sværd m.m.

	Ved at
	efterse om jollen overholder sikkerhedsreglerne (sammen med sejleren).
Herunder at opdriftsmidlerne et intakte, og at alle beslag og popnitter er i orden. Tovværk, bindsler og hal må ikke være nedslidte, ligesom sejlets syninger alle skal være hele.     

	Ved at
	forberede sejleren på den kommende træningssejlads, ved at tale med sejleren om vejr- og vindforholdene. Hvis sejleren ytrer tvivl om lysten eller modet til at sejle, et det vigtigt at fremføre de positive ting (ved f.eks. at fremhæve sikkerheden i jollen og instruktørens kontrol med alle på træningsbanen).

	Ved at
	gennemgå instruktørens teoretiske instruktion om dagens træning sammen med sejlerne – visheden ved at have forstået instruktionen giver tryghed for sejlerne.

	Ved at
	hjælpe med søsætning af jollerne fra jollevogn ved broen. Det er vigtigt at få en rytmisk brug af jollevogne og pladsen på broen, således at man opnår mindst spildtid ved søsætning og optagning.

	Ved at
	lære optimistsejlerne at drage omsorg for at der ikke opstår unødvendige skader på jollerne.


Efter træningssejladsen.

Efter træningssejladsen er det også nødvendigt med forældrehjælpen. Det gælder såvel den fysiske som den psykiske tilstedeværelse.

Man kan/skal hjælpe med afrigning (afmontering) af optimistjollen:

	Ved at
	tage imod sejlerne, når de kommer til broen med jolle vogne, så de hurtigt kan få jollerne tilbage på jolle pladsen. Også her er det vigtigt at få en rytmisk brug af jolle vogne og broen.

	Ved at
	man på jolle pladsen hjælper sejleren tilbage til den anviste plads, hvor jollen, ror og svær skal skylles eller vaskes for salt og snavs, hvorefter sejl, ror og sværd skal tilbage på de anviste pladser. Hvis sejlet har været i saltvand skylles det også.

	Ved at
	man er lydhør overfor sejlerens/sejlernes oplevelser på vandet, stille spørgsmål til sejladsen og oplevelserne.


Vedligeholdelse m.m.

En anden vigtig hjælp på land, kan være vedligeholdelse og reparationer af klubmateriel – klub joller, jolle vogne, træningsmateriel o.s.v.

Forældrehjælp ved træning på vandet

Alle der har interesse for sejlads, kan ”lære” at være træneren/instruktøren behjælpelig under sejlads.

Før træningssejlads

	Ved at
	hjælpe med at få benzintank, ankre, tovværk og mærker ombord i følgebåde.


Under sejladsen.

	Ved at
	være behjælpelig med at have opsyn med alle sejlerne.


Efter sejladsen.

	Ved at
	hjælpe med at tømme følgebådene for ankre, tovværk, mærker (bøjer) m.v.

	Ved at
	afmontere benzintank, tippe motoren op m.v.


Andre opgaver

Af andre opgaver, hvor der kan ydes hjælp fra forældre, er der f.eks.

· Efter træningen at deltage i ”kageordningen” som er til glæde for sejlere, trænere og forældre. Se opslagstavlen i jollehuset.


· At være med i tilrettelæggelse og afvikling af klubbens egne stævner (C-stævnet, Fun-Cup og klubmesterskabet.)


· At være med i tilrettelæggelse af forskellige arrangementer i klubben som vil styrke det sociale samvær. Det kan være ture hvor forældre følger med i følgebåde, optimistfest/forældrefest m.m. 

Afslutning

Vi håber, med denne noget omfattende og grundige forældreinformation, at kunne imødekomme og besvare mange af de spørgsmål som vi ofte møder fra nye sejlere og deres forældre. Samtidig byder vi med disse sider velkommen til et godt og positivt samvær og samarbejde i Fredericia Sejlklubs Ungdomsafdelingen.

Skulle der alligevel være spørgsmål, som der endnu ikke er blevet besvaret, er I altid velkommen til at henvende jer til ledere, trænere eller mere ”garvede” forældre.   

Forældre orienteringen er udarbejdet af ungdomsafdelingen ved Knud Dannefer og Karsten Nørgaard.)

